b"\n_START_ARTICLE_\nConstel\xc2\xb7laci\xc3\xb3 del Llop\n_START_SECTION_\n\xce\xb1 Lupi\n_START_PARAGRAPH_\nL'estrella m\xc3\xa9s lluminosa de la constel\xc2\xb7laci\xc3\xb3 del Llop \xc3\xa9s \xce\xb1 Lupi, una gegant blava de magnitud aparent 2,30. Distant 550 anys-llum, la seva magnitud absoluta \xc3\xa9s -3,83, \xc3\xa9s aproximadament 2.800 vegades m\xc3\xa9s brillant que el Sol i 18 cops m\xc3\xa9s grossa._NEWLINE_\xce\xb1 Lupi \xc3\xa9s una variable cefeida: la seva magnitud varia 0,03 amb un per\xc3\xadode de 0,259847 dies.\n_START_SECTION_\nObjectes celestes\n_START_PARAGRAPH_\nLupus \xc3\xa9s travessada per la seva part sud per la Via L\xc3\xa0ctia._NEWLINE_Aquesta constel\xc2\xb7laci\xc3\xb3 cont\xc3\xa9 dos c\xc3\xbamuls oberts, NGC 5824 i NGC 5986, dos c\xc3\xbamuls globulars, NGC 5822 i NGC 5749, una nebulosa d'absorci\xc3\xb3, B 228, dues gal\xc3\xa0xies espirals i dues nebuloses planet\xc3\xa0ries NGC 5882 i IC 4406.\n_START_SECTION_\nHist\xc3\xb2ria i mitologia\n_START_PARAGRAPH_\nEl Llop \xc3\xa9s una constel\xc2\xb7laci\xc3\xb3 antiga. Pels grecs, es tractava d'un animal que el Centaure portava enfilat amb la seva llan\xc3\xa7a. Segons una altra versi\xc3\xb3, Lica\xc3\xb3 era el rei de l'Arc\xc3\xa0dia i va implantar el culte a Zeus, per\xc3\xb2 aquest es va enfadar amb ell, perqu\xc3\xa8 li va sacrificar un nen, i per castigar-lo el va convertir en llop (constel\xc2\xb7laci\xc3\xb3 del Llop)._NEWLINE_Formava part de les constel\xc2\xb7lacions catalogades per Claudi Ptolemeu en el seu Almagest._NEWLINE_L'any 1006 hi aparegu\xc3\xa9 una supernova m\xc3\xa9s brillant que Venus; es va poder observar durant 2 anys. Aquesta fou una de les quatre supernovae que s'han pogut observar en el curs de l'anterior mil\xc2\xb7lenni (1006, 1054, 1572 i 1604)._NEWLINE_Segons els registres, durant alguns dies augment\xc3\xa0 la brillantor de l'estrella fins a sobrepassar la de Venus, i arribant a ser comparable \xc2\xabal quart de la lluna plena\xc2\xbb, visible per tant en ple dia. Despr\xc3\xa9s l'esclat comen\xc3\xa7\xc3\xa0 a disminuir, per\xc3\xb2 l'estel rest\xc3\xa0 observable durant m\xc3\xa9s de dos anys. Molts de texts de tots els or\xc3\xadgens (xinesos, japonesos, coreans, \xc3\xa0rabs) i cre\xc3\xafbles relaten l'aparici\xc3\xb3 i l'observaci\xc3\xb3 d'aquesta estrella nova l'any 1006. O, curiosament, a Europa no ser\xc3\xa0 esmentada fins al 1066, una data que coincideix amb l'any de la conquesta d'Anglaterra per Guillem de Normandia; una estrella com aquesta figura al tap\xc3\xads de Bayeux que relata aquest esdeveniment hist\xc3\xb2ric. Les supernovae de 1006 i 1054 eren recents, i aquesta de 1066 podria haver estat inventada a posteriori com un signe div\xc3\xad de l'empresa de Guillem el Conqueridor."